Një shpërthim në Kosovë dëmton 7 makina të OSBE-së
Sulmi ishte i fundit në një vale incidentesh të dhunshme që kur u  paraqit plani për statusin
7 makina të OSBE-së u dëmtuan sot në qytetin e Pejës, si pasojë e shpërthimit të një granate të hedhur në një parking të sigurtë të makinave të OSBE-së. Edhe një automjet i institucionit të avokatit të popullit, dhe tri automjete private të parkuara jashtë OSBE-së, janë dëmtuar nga shpërthimi që ndodhi rreth orës 3: 30 të mëngjesit. Mjeti i dytë shpërthyes nuk është aktivizuar dhe është gjetur në rrugë. Zëdhënësi i policisë lokale në Pejë, Avni Gjevukaj, i tha Zërit të Amerikës, se është herët të thuhet se cila ka qenë shënjestra e sulmit dhe se ende nuk ka të dhëna për autorët e sulmit apo motivet e tij. Policia konfirmon se nuk ka të arrestuar në lidhje me incidentin. Hetimet në vendin e ngjarjes po zhvillohen nga njësiti rajonal i policisë në bashkëpunim me KFOR-in. Zoti Gjevukaj pohoi se çështja nëse OSBE-ja ka qenë shënjestra e sulmit, do të jetë pika kryesore e hetimeve sepse incidenti ka ndodhur brenda parkingut të OSBE-së, por ai theksoi se nuk përjashtohen pistat e tjera. Por zëdhënësi i OSBE-së, Sven Lindholm, I tha Zërit të Amerikës, se nuk ka të dhëna që OSBE-ja të ketë qenë shënjestra. Zoti Lindholm vuri në dukje se përreth zonës ku ndodhi shpërthimi ka një numër biznesesh dhe është zonë e banuar. Zëdhënësi i OSBE-së theksoi se kjo organizatë dënon çdo lloj incidenti apo sulmi, por për fat, në këtë rast, dëmtimet materiale ishin të vogla. Sulmi ishte i fundit në një vale incidentesh të dhunshme në Kosovë, që kur i dërguari I posaçëm i OKB-së, Marti Ahtisari paraqiti planin e tij për statusin ku parashikohet vetëqeverisja dhe anëtarësimi në organizatat ndërkombëtare, por nuk përmend drejtpërdrejt pavarësinë. //kk//